## L'Ivace finança amb 232.000 euros una nova metodologia de disseny digital per a la fabricació de calçat mitjançant la tècnica de filat 'knitting'

*** Les empreses de la Comunitat Valenciana podran realitzar models de calçat teixits amb fil d'una forma localitzada, ràpida i amb un ajust perfecte
* El secretari autonòmic d'Indústria, Felipe Carrasco, destaca el suport ferm del Consell als centres tecnològics com a "peces clau de la política industrial"**

L'Institut Valencià de Competitivitat Empresarial (Ivace), dependent de la Conselleria d'Innovació, Indústria, Comerç i Turisme, ha finançat amb més de 232.000 euros la investigació liderada pel Centre Tecnològic del Calçat (Inescop) que ha permés desenvolupar una nova metodologia de disseny digital per a la fabricació de calçat mitjançant la tècnica de filat *knitting* d'una manera més localitzada, ràpida, precisa i sostenible.

Amb esta investigació, el centre tecnològic acosta a les empreses del sector del calçat una tecnologia demandada que està en alça pel confort que aporta ja que es tracta d'un material elàstic i transpirable que s'adapta a la forma del peu en poder fabricar-se en tres dimensions.

El secretari autonòmic d'Indústria, Comerç i Consum, Felipe Carrasco, ha visitat Inescop per a conéixer esta nova metodologia on ha destacat el “valor avantguardista d'esta investigació que torna a col·locar el centre tecnològic del calçat com a referent d'innovació amb el desenvolupament d'una metodologia que permetrà a les empreses del sector deixar de dependre de tercers països, tindre un control directe sobre el procés de disseny, guanyar en competitivitat i ser més sostenibles”.

Per a dur a terme esta investigació, Inescop ha comptat amb la col·laboració d'empreses de la Comunitat Valenciana com Unisa, Gioseppo, Dechics, Pth Urban i Algorós I Mas D.

Per al secretari autonòmic d'Indústria, “la col·laboració centre tecnològic-empresa és fonamental per a adequar les investigacions a les necessitats reals del teixit empresarial" al mateix temps que ha reiterat el “suport ferm” que el Consell continuarà donant als centres tecnològics “peces clau en la política industrial i generadors d'un coneixement tecnològic que és necessari que es transferisca al teixit industrial”.

En l'actualitat, l'obtenció d'un *upper* (tall) de la sabata amb un ajust correcte és un procés complicat, lent i basat en la prova i error, ja que les màquines de fabricació de teixit amb punt i els seus sistemes de control no estan específicament concebuts per al calçat.

És per això que des d'Inescop, segons ha assenyalat Juan José Hinojo, investigador principal del projecte, “ens hem centrat en el desenvolupament d'una metodologia de disseny digital específica, que permeta establir criteris per a desenvolupar el *knitting* per a calçat a partir de la informació geomètrica de la forma dins d'un procés integrat”.

“El que hem fet- ha afegit l'investigador- és convertir un disseny tècnic tradicional en un disseny tècnic vàlid per a *knitting*, que respecte les dimensions de la forma base i que, gràcies a la seua forma tridimensional, s'adapta millor al peu de l'usuari”.

**Avantatges**

Des del punt de vista industrial la metodologia *knitting* simplifica els processos de producció, ja que tot l'*upper* (tall) de la sabata es fabrica en una sola peça, i això permet simplificar el procés i reduir operacions.

Un altre dels avantatges és que, segons el tipus de fibra que s'utilitze, es pot reduir la petjada de carboni, perquè moltes d'estes estan basades en l'economia circular en ser elaborades a partir de fibres naturals (p. ex. fulla de pinya) o plàstics reciclats (p. ex. botelles de plàstic procedents del mar).

Des d'Inescop s'ha estudiat també el comportament dels diferents materials per a saber com les seues característiques poden afectar els processos de disseny i les propietats funcionals que estos aporten al calçat, com són l'elasticitat i la resistència mecànica, la transpirabilitat i la seua durabilitat mitjançant la resistència a l'abrasió.

Fecha: 16/01/2024